Kaapstad-damvlakke bly laagVictoria- en Alexander-damme bo-op Tafelberg Foto: Carel Kriel (via Volunteer Wildfire Services, Facebook) Watervlakke van damme in Kaapstad is steeds laer as die gemiddelde vlakke vir dié tyd van die jaar. Kaapstad val binne ŉ winterreënvalstreek, maar die stad het, weens lae reënval in 2015, nie die agterstand ingehaal nie. “Dis belangrik om te onthou dat die tyd om water te bespaar, die tyd is wanneer daar water beskikbaar is,” het die stad gesê. “Ons kan dus nooit gerus wees oor ons waterbesparing nie. Kaapstad sal nooit in ŉ posisie wees waar ons voldoende water het om te mors nie, en ons moet waaksaam bly.” Die stad pas steeds streng waterbeperkings toe. Die stad probeer op ŉ weeklikse basis berig oor die watervlak van die damme, maar weens die logistiek hierby betrokke, is daar soms ŉ vertraging om die inligting te bekom. Kaapstad word deur 14 damme van water voorsien met ŉ gesamentlike kapasiteit van ongeveer 900 000 MI (900 000 000 000 liter). Die grootste kapasiteit word verskaf deur vyf groot damme: Theewaterskloof, Voëlvlei, Bergrivier, Wemmershoek en die Bo-Steenbras en Laer Steenbras. Die oorblywende damme dra slegs 0.4% by tot die kapasiteit. Vlakke van Kaapstad-damme op 9 Mei 2016 Grafika: capetown.gov.za